Predkladacia správa

            Medzinárodne organizovaná trestná činnosť je v súčasnosti fenoménom, ktorý zasahuje všetky štáty medzinárodného spoločenstva. Na to, aby bolo možné proti takémuto negatívnemu protispoločenskému javu efektívne bojovať, je nevyhnutné vyvinúť úsilie nielen v rámci jednotlivých krajín, ale zároveň zosúladiť spoluprácu v boji proti trestnej činnosti, obzvlášť jej organizovanej forme, všetkými krajinami medzinárodného spoločenstva. 
            Popri rôznych formách spolupráce, či už na úrovni Európskeho spoločenstva prostredníctvom právnych aktov Európskej únie alebo na medzinárodnej úrovni prostredníctvom multilaterálnych medzinárodných dokumentov, je dôležitým prostriedkom na boj proti trestnej činnosti aj bilaterálna právna úprava v podobe medzinárodných zmlúv, či už vládneho alebo prezidentského charakteru medzi rôznymi krajinami. 
	Takto vzájomne pôsobiť proti organizovanej trestnej činnosti sa rozhodli aj Slovenská republika a Kazašská republika ešte v roku 2004. Návrh kazašskej strany bol slovenskou stranou posúdený a v súvislosti s ním sa uskutočnilo aj expertné rokovanie v Bratislave v decembri 2004. Jeho výsledkom bol parafovaný návrh Dohody medzi vládou Slovenskej republiky a vládou Kazašskej republiky o spolupráci v boji proti organizovanej trestnej činnosti, terorizmu, nedovolenému obchodovaniu s omamnými látkami, psychotropnými látkami a prekurzormi a iným druhom trestnej činnosti. Následne zmluvné strany komunikovali diplomatickou cestou a zapracovali pripomienky, ktoré vznikli na oboch stranách, na slovenskej napríklad, aj ako výsledok medzirezortného pripomienkového konania. Slovenská strana dodržala obvyklý postup pri dojednávaní textu dohody, a po dohode s druhou zmluvnou stranou predložila výsledný text dohody v marci 2006 na schválenie vláde Slovenskej republiky. Vláda ho svojím uznesením č. 232 zo dňa 15. marca 2006 schválila. 
           Po opätovnom dožadovaní sa textu zmluvy z kazašskej strany bolo zistené, že anglické texty dohody oboch strán sú rozdielne. Kazašská strana pravdepodobne nepochopila záväznosť textu dohody schváleného vládou SR a následne text menila a trvala na jeho zmenenom znení. Slovenská strana posúdila tento nový text a po viacerých žiadostiach o zváženie možnosti ponechania pôvodného textu dohody, ktoré však boli opakovane kazašskou stranou zamietnuté, ustúpila v prospech skutočnosti, aby dojednávanie dohody bolo možné ukončiť a dohodu podpísať tak, aby mohla slúžiť účelu, za ktorým sa jej uzatvorenie dohodlo.  Následne obe strany dosiahli kompromisné riešenie a po ústretovom konaní slovenskej strany sa predkladá text dohody v novom znení. 
  Cieľom predkladaného návrhu dohody je vytvorenie základného právneho rámca pre spoluprácu zmluvných strán v oblasti boja proti organizovanej trestnej činnosti. Jednotlivé ustanovenia dohody obsahujú záväzok zmluvných strán spolupracovať a poskytovať si pomoc v boji proti terorizmu, nedovolenej výrobe, distribúcii a obchodovaniu s omamnými a psychotropnými látkami a inej organizovanej trestnej činnosti, predovšetkým vzájomným poskytovaním si údajov o osobách páchajúcich túto trestnú činnosť, výmenou operatívnych informácií a plánovaním spoločných výcvikových kurzov. Dohoda ďalej obsahuje záväzok zmluvných strán zabezpečiť ochranu osobných údajov a neposkytnúť ich tretej strane bez predchádzajúceho písomného súhlasu odovzdávajúcej zmluvnej strany. Priamu a operatívnu spoluprácu v konkrétnych oblastiach podľa dohody budú vykonávať príslušné orgány zmluvných strán. Na koordináciu a vyhodnocovanie spolupráce podľa dohody môže byť  zriadená spoločná komisia zložená zo zástupcov príslušných orgánov zmluvných strán. 
	Vykonanie obvyklých formálnych úkonov súvisiacich s uzavretím dohody zabezpečí gestor v súčinnosti s ministerstvom zahraničných vecí a v súlade s platnými vnútroštátnymi predpismi. 
            Predkladaný návrh dohody zodpovedá záujmom zahraničnej politiky Slovenskej republiky. Je vypracovaný v súlade s vnútroštátnymi právnymi predpismi Slovenskej republiky a všeobecnými zásadami medzinárodného práva, ako aj záväzkami Slovenskej republiky vyplývajúcimi jej z iných medzinárodných dokumentov. Ide o medzinárodnú zmluvu, ktorá je podľa vnútroštátnych právnych predpisov zmluvou vládnej povahy.
            Predkladaný návrh dohody v novom znení bol opätovne predmetom medzirezortného pripomienkového konania z dôvodu vykonania značných zmien (vecný obsah zachovaný) v texte dohody v porovnaní s predchádzajúcim textom. 
            Predkladaný návrh dohody nemá finančný, ekonomický, environmentálny vplyv, vplyv na zamestnanosť a podnikateľské prostredie.